СТО НАЈ...привредних друштава у 2024. години

Листе СТО НАЈ... привредних друштава у 2024. години израђене су на основу редовних годишњих финансијских извештаја за 2024. годину за 113.463 друштвa, након анализе и рангирања података са аспекта успешности пословања – према пословним приходима и нето добитку, са аспекта финансијских капацитета – према пословној имовини и капиталу, као и са аспекта губитака – према нето губитку и укупном губитку.

*Најпрофитабилније привредно друштво*

SERBIA ZIJIN MINING D.O.O. BOR је најпрофитабилније привредно друштво у 2024. години са нето добитком од 83.733 милиона динара. Успешно пословање последица је интензивнијих активности са матичним, зависним и повезаним лицима, које су иницирале повећање пословних прихода за 37,7% на 180.918 милиона динара (пето место). Они су, уз спорији раст пословних расхода (19,0%), допринели да оствари за 49,2% увећан пословни добитак од 121.317 милиона динара, а управо он је највише утицао да ова рударска компанија искаже највећи нето добитак. Финансијске ресурсе је користила у значајном обиму, те је према пословној имовини од 146.375 милиона динара задржала 13. место, а према капиталу од 88.663 милиона динара је 11. по реду. Делатност експлоатације руда осталих црних, обојених, племенитих и других метала обављала је са 1.284 запослена односно 157 више у односу на претходну годину.

*Успешно и највеће привредно друштво*

Прошлогодишње најуспешније привредно друштво ЕПС АД БЕОГРАД остварио је 2,3% пословних прихода и 2,0% нето добитка целе привреде, користећи при томе 4,2% укупне пословне имовине и 5,6% укупног капитала. И у 2024. години је на првом месту са пословним приходима од 444.681 милион динара, иако су они опали за 10,7%, претежно услед измењених тржишних околности које се огледају у мањим количинама електричне енергије за продају, због слабије производње у хидроелектранама и повећане потрошње на домаћем тржишту. Већа потрошња електричне енергије рефлектовала се на увећање трошкова набављене електричне енергије и последично на раст пословних расхода за 9,6%, те је исказан за 66,0% мањи пословни добитак, од 45.498 милиона динара. Пословни сегмент је и определио крајњи резултат односно нето добитак нижи за 78,3%, од 24.431 милион динара, према коме заузима треће место. Овај енергетски систем је користио највредније финансијске капацитете, упошљавајући 1.072.271 милион динара пословне имовине и 645.395 милиона динара капитала. Уједно, кумулирао је највећи губитак од 305.181 милион динара и запошљавао је највише радника – укупно њих 19.203.

*Успешна привредна друштва ‒ међу првих пет према профитабилности, уз велике пословне приходе и вредне финансијске капацитете*

Још једно друштво из области експлоатације руда метала SERBIA ZIJIN COPPER DOO BOR нашло се у групи најпрофитабилнијих са нето добитком од 29.529 милиона динара, већим за 53,8% на годишњем нивоу, што га је сврстало на друго место. Обављањем основне делатности оно је генерисало пословне приходе увећане за 72,3%, у износу од 205.249 милиона динара и заузело позицију ниже на тој листи. Упоредо, пословни расходи су расли спорије (57,8%), па је остварен позитиван пословни резултат од 48.932 милиона динара, већи 2,4 пута у односу на претходну годину, који је и подстакао високу профитабилност. Појачана пословна активност захтевала је и вредне финансијске капацитете, те је према пословној имовини од 434.998 милиона динара на шестом месту, а према капиталу од 177.014 милиона динара је остало на седмој позицији. Делатност је обављало са 79 радника мање односно са укупно 5.966 запослених.

Нафтна компанија НИС А.Д. НОВИ САД је, и поред пада нето добитка за 56,1%, на високој четвртој позицији са реализованих 18.381 милион динара. По основу редукованих прихода од продаје на домаћем тржишту исказала је пословне приходе ниже за 2,0%, у износу од 386.895 милиона динара (друго место), што је праћено растом пословних расхода (6,9%) довело до смањења пословног добитка за 57,3%, на 23.523 милиона динара и последично до опадања укупне профитабилности. Овај велики систем је високорангиран према упосленим капацитетима ‒ четвртопласиран према пословној имовини од 527.838 милиона динара и другопласиран према капиталу од 386.155 милиона динара. У посматраном периоду број запослених је повећан са 5.101 на 5.161 радника.

На петом месту листе најпрофитабилнијих је ТЕЛЕКОМ СРБИЈА А.Д. БЕОГРАД са нето добитком у износу од 10.080 милиона динара, који је наспрам прошлогодишњег нижи за 70,5%. При томе, из пословних активности је исказан добитак у висини од 36.469 милиона динара, увећан за 86,3%, а на пад профитабилности утицао је губитак у подбилансу финансирања од 24.776 милиона динара, већи за 56,8% у односу на претходну годину, и то услед значајног раста финансијских расхода по основу кредита, зајмова, финансијског лизинга и корпоративних обвезница. Према вредностима искоришћених капацитета ова телекомуникациона компанија је остала на прошлогодишњим позицијама (друго и шесто место), са 720.249 милиона динара пословне имовине и 202.944 милиона динара капитала. Истовремено, повећала је број запослених за 322, на укупно 8.689 радника.

*Успешно привредно друштво ‒ међу првих пет према пословним приходима и високо профитабилно, са финансијским капацитетима велике вредности*

Међу најуспешнијим друштвима је и ЈП СРБИЈАГАС НОВИ САД, који је са пословним приходима од 181.987 милиона динара, већим за 4,4%, заузео четврто место. До раста пословних прихода дошло је услед интензивиране продаје на домаћем тржишту, док су упоредо пословни расходи увећани нешто брже (5,0%) до износа од 161.395 милиона динара, због усклађивања вредности залиха природног гаса у складиштима изван територије Републике Србије. Као резултат оваквих кретања, забележен је пословни добитак од 20.592 милиона динара, при чему је истовремено остварен добитак из финансирања (1.152 милиона динара) и губитак из осталих активности (7.372 милиона динара). Поред негативног резултата из осталих активности, друштво је исказало порески расход периода од 5.503 милиона динара, који се односи на обрачунати порез на добит, што је и утицало на пад профитабилности за 30,4% и евидентирање нето добитка у износу од 8.374 милиона динара. Трговину гасовитим горивима преко гасоводне мреже обављао је користећи 309.414 милиона динара пословне имовине и 140.628 милиона динара капитала (осмо место на обе листе), уз ангажовање 919 запослених односно девет више у односу на претходну годину.

*Друга привредна друштва са великим нето добитком*

Mеђу сто најпрофитабилнијих привредних друштава најбројнија су друштва из сектора С-Прерађивачка индустрија ‒ њих 34, од којих је пет из области производње прехрамбених производа. Највише рангирано друштво из ове области је произвођач готове хране за кућне љубимце FARMINA PET FOODS DOO INĐIJA (14. место), а затим следе FRIKOM DOO BEOGRAD (73. место), АД ИМЛЕК ПАДИНСКА СКЕЛА (86. место), RAUCH SERBIA DOO, KOCELJEVA (88. место) и DON DON DOO BEOGRAD (89. место).

Према заступљености на листи сто друштава са највећим нето добитком издвојио се и сектор G-Трговина на велико и мало... у коме је пословало 17 друштава. Најбоље позиционирани су DELHAIZE SERBIA DOO BEOGRAD (десето место), JT INTERNATIONAL AD SENTA (15. место), LIDL SRBIJA KD NOVA PAZOVA (27. место) и MAGNA PHARMACIA DOO BEOGRAD (34. место).

Међу сто најпрофитабилнијих је и 13 друштава из сектора F-Грађевинарство, као и њих осам из сектора Ј-Информисање и комуникације. Од грађевинских компанија највиши ранг имају БЕОГРАД НА ВОДИ Д.О.О. БЕОГРАД (девето место), CHINA FIRST HIGHWAY ENGINEERING CO. LTD. OGRANAK BEOGRAD (28. место) и CHINA RAILWAY INTERNATIONAL CO., LTD. SERBIA OGRANAK BEOGRAD (38. место), док су из области телекомуникација најбоље пласирани ТЕЛЕКОМ СРБИЈА A.Д. БЕОГРАД (пето место), YETTEL D.O.O. BEOGRAD (шесто место), CETIN DOO BEOGRAD (13. место), A1 SRBIJA D.O.O. BEOGRAD (18. место) и SBB DOO BEOGRAD (21. место).

Иако је присутан са мањим бројем представника (седам) сектор B-Рударство је остварио готово трећину нето добитка свих сто друштава. Поред друштва у самом врху листе SERBIA ZIJIN MINING D.O.O. BOR (прво место), SERBIA ZIJIN COPPER DOO BOR (друго место) и НИС A.Д. НОВИ САД (четврто место), високо су позиционирани и JCHX KINSEY MINING CONSTRUCTION D.O.O. BOR (осмо место) и JIUZHOU INTERNATIONAL CONSTRUCTION D.O.O. BOR (11. место).

*Највећи губиташ*

Водећи на листи губиташа је CONTINENTAL AUTOMOTIVE SERBIA DOO NOVI SAD, са више него удвострученим нето губитком од 19.884 милиона динара. Обављањем основне делатности друштво је остварило динамичнију реализацију на иностраном тржишту и забележило 2,4 пута увећане пословне приходе, у износу од 31.375 милиона динара, што га је сврстало у групу друштава са највећим растом пословних прихода. Иако су, као последица серијске производње упоредо расли и пословни расходи (за 80,4%) оно је успело да смањи губитак из пословања за 8,5% на 7.721 милион динара. Истовремено, губитак из финансирања је порастао на 2.030 милиона динара, али је, због већег расходовања залиха, вишеструко повећан негативан резултат из осталих активности до нивоа од 10.133 милиона динара, који је у највећој мери и допринео увећању нето губитка. Услед негативног резултата, губитак је превазишао износ капитала за 1.866 милиона динара, док је пословна имовина вредела 56.979 милиона динара. У посматраном периоду број запослених је повећан за 679, на 2.207 радника.

*Јавна предузећа на листама СТО НАЈ... привредних друштава*

На листама СТО НАЈ... привредних друштава у 2024. години рангирано је 20 јавних предузећа, која су запошљавала укупно 43.374 радника.

Међу њима, десет је пословало са нето добитком, од којих су два на листи најпрофитабилнијих друштава. С друге стране, нето губитак је исказало, такође, десет јавних предузећа, с тим да их је осам на листи највећих губиташа. У групи друштава са највећим пословним приходима је шест јавних предузећа, док се са аспекта коришћења финансијских капацитета издвојило њих 12 према пословној имовини и 11 према капиталу, а према укупном губитку њих седам.

Поред већ поменутог ЈП СРБИЈАГАС НОВИ САД (седмо место), на листи друштава са највећим нето добитком је и ЈП ПОШТА СРБИЈЕ БЕОГРАД (59. место).

Највише рангирано према нето губитку је ЈП ПУТЕВИ СРБИЈЕ БЕОГРАД (четврто место), а затим следе ЈКП ГСП БЕОГРАД (25. место), JП ПЕУ РЕСАВИЦА (29. место) и ЈП ЕЛЕКТРОКОСМЕТ ПРИШТИНА (31. место).